Kommissionens beslutning

af 2. maj 2000

om epidemiologisk overvågning af bluetongue i Grækenland og foranstaltninger til forebyggelse af sygdommens spredning

(meddelt under nummer K(2000) 1143)

(Kun den græske udgave er autentisk)

(2000/350/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 4,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(3), senest ændret ved beslutning 94/370/EF(4), særlig artikel 6, og

ud fra følgende betragtninger:

(1) Der har været udbrud af bluetongue i en del af Grækenland i 1999.

(2) Bluetongue står på OIE's liste A, og spredning af den udgør en alvorlig fare for EF og kan få konsekvenser for den internationale handel.

(3) Der bør indføres en beredskabsordning, så det efter vinteren kan overvåges, om der eventuelt starter en ny sygdomscyklus i 2000 i områder, hvor virusset var i omløb i 1999.

(4) Der bør opretholdes restriktioner med hensyn til flytning af dyr for at undgå, at der flyttes virusbærende dyr.

(5) Det smitteramte område kan opdeles i en lavrisikozone og en højrisikozone på grundlag af de foreliggende epidemiologiske data om sygdomsudviklingen i 1999.

(6) Der bør i løbet af vinteren træffes foranstaltninger til bekæmpelse af vektorer på steder, hvor der måske fortsat kan overføres virus.

(7) Grækenland indførte (ved ministeriel afgørelse nr. 398171, ændret ved ministeriel afgørelse nr. 331765) den 19. november 1999 nationale bestemmelser om forbud mod forsendelse til medlemsstaterne og eksport til tredjelande af dyr, sæd, æg og embryoner af arter, som er modtagelige for bluetongue (alle drøvtyggere), fra hele sit område. De græske myndigheder har forpligtet sig til ikke at ændre disse bestemmelser uden først at have hørt Kommissionen og medlemsstaterne i Den Stående Veterinærkomité og fået deres samtykke.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Ved anvendelsen af denne beslutning gælder følgende definitioner:

- ved lavrisikozone forstås præfekturer, hvor:

- der i 1999 ifølge foreliggende oplysninger var bluetonguevirus i omløb

- der i 1999 blev fanget C. imicola

- der i 1999 kun var sporadiske sygdomstilfælde

- ved højrisikozone forstås præfekturer, hvor:

- der i 1999 blev fanget C. imicola

- sygdommen var epidemisk i 1999.

2. For at opnå epidemiologisk sammenhæng kan der henføres nye præfekturer under en af zonerne på grundlag af geografiske eller økologiske forhold, selv om de ikke opfylder alle kriterierne.

3. De præfekturer, der indgår i lavrisikozonen, står i bilag I.

4. De præfekturer, der indgår i højrisikozonen, står i bilag II.

Artikel 2

1. Grækenland indfører inden den 1. juni 2000 epidemiologisk overvågning af bluetongue i de præfekturer, der er nævnt i bilag I og II, og som ikke er omfattet af beslutning 2000/71/EF(5), ved at følge 50 kontrolkreaturer på de steder, som er mest udsat for risiko for nye sygdomstilfælde, og ved at opstille mindst en lysfælde i nærheden af et af vektorernes potentielle udklækningssteder.

2. Grækenland sender inden den 1. juni 2000 Kommissionen et kort over de udvalgte steder med kontroldyr og fælder.

3. Kontroldyrene skal undersøges hver 15. dag, og der gives straks meddelelse til Kommissionen og medlemsstaterne om enhver serokonvertering.

4. Findes der ikke kreaturer på passende steder, bruges der får eller geder som kontroldyr.

Artikel 3

1. Grækenland forbyder forsendelse af dyr, sæd, æg og embryoner af arter, der er modtagelige for bluetongue, fra de præfekturer, som står i bilag I og II, til den øvrige del af sit område.

2. Grækenland forbyder forsendelse af dyr, sæd, æg og embryoner af arter, der er modtagelige for bluetongue, fra de præfekturer, som står i bilag II, til de præfekturer, som står i bilag I.

3. For slagtedyrs vedkommende kan de græske myndigheder dispensere fra flytningsforbuddet i stk. 1 og 2 på følgende betingelser:

- Dyrene skal transporteres direkte til slagteriet i køretøjer, der er plomberet af myndighederne, for straks at blive slagtet under officielt tilsyn.

- Den myndighed, der er ansvarlig for slagteriet, skal informeres om planer om at sende dyr til slagteriet og skal underrette myndigheden på afsendelsesstedet om, at de er ankommet.

- Dyrene skal inden transporten behandles udvortes med et insekticid for at forebygge vektorangreb før slagtning.

- Dyrene skal beskyttes mod vektorangreb, fra de er ankommet til slagteriet, indtil de slagtes.

- Dyrene må ikke udvise tegn på bluetongue på transportdagen.

4. Stk. 1 og 2 gælder ikke, hvis det ved overvågningen har vist sig, at der ikke har været tegn på overførsel af bluetongue eller vektoraktivitet i oprindelsespræfekturet i mindst 90 dage.

Artikel 4

Grækenland foreskriver, at der kræves tilladelse fra de lokale myndigheder til at indføre får i de præfekturer, der står i bilag I og II, på betingelser, der sikrer, at dyrene kan spores.

Ejerne af de dyr, der må slagtes på grund af bluetongue, har ingen krav på erstatning i henhold til beslutning 90/424/EØF.

Artikel 5

I løbet af 2000 anvender Grækenland flytningsrestriktioner som omhandlet i artikel 3 og 4 over for nye præfekturer, hvis de ifølge artikel 1 skal optages i bilag I eller II.

Bilagene revideres hver anden måned.

Artikel 6

De græske myndigheder kan indføre andre foranstaltninger ud over dem, der er nævnt i denne beslutning, hvis de finder dem nødvendige for at bekæmpe sygdommen. Grækenland underretter straks Kommissionen og medlemsstaterne om disse foranstaltninger, som vil blive drøftet i Den Stående Veterinærkomité.

Artikel 7

Inden vektorernes periode med lav aktivitet er forbi, udarbejder Grækenland et vektorbekæmpelsesprogram med sprøjtning af udklækningssteder med insekticid, hvor der kan have været vedvarende vektoraktivitet i løbet af vinteren.

Artikel 8

EF yder et tilskud på maksimum 110000 EUR til dækning af udgifterne til de foranstaltninger, der iværksættes i 2000 til epidemiologisk overvågning og bekæmpelse af bluetongue i Grækenland, og det kan højst udgøre:

- 50 % af Grækenlands udgifter til serologisk undersøgelse af kontroldyrene, jf. artikel 2

- 50 % af Grækenlands udgifter, dog højst 10000 EUR, til den entomologiske undersøgelse, jf. artikel 2

- 50 % af Grækenlands udgifter til indkøb af insekticid og sprøjteudstyr til gennemførelse af vektorbekæmpelsen, jf. artikel 7.

Artikel 9

EF-tilskuddet tildeles mod forelæggelse af dokumentation.

Dokumentationen i stk. 1 skal indbefatte en liste over udgifter (ekskl. moms), herunder en beskrivelse af foranstaltningerne og betalingsdatoen.

Artikel 10

Betalingsansøgningerne, der ledsages af den dokumentation, som er nævnt i artikel 9, forelægges for Kommissionen inden den 1. april 2001.

Artikel 11

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EF) nr. 1258/1999 finder tilsvarende anvendelse.

Artikel 12

Denne beslutning anvendes indtil den 1. februar 2001.

Artikel 13

Denne beslutning er rettet til Den Hellenske Republik.

Udfærdiget i Bruxelles, den 2. maj 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 224 af 18.8.1990, s. 19.

(4) EFT L 168 af 2.7.1994, s. 31.

(5) EFT L 24 af 29.1.2000, s. 53.

BILAG I

Lavrisikozone

Évros, Rodópi, Xánthi, Kavála, Dráma, Sérres og Thessaloníki

BILAG II

Højrisikozone

Khalkidikí, Piería, Lárisa, Magnisía, Évvia, Lésvos, Dodekánisos, Sámos og Khíos